google/wiki40b huggingface dataset:
Wokha (distrikt)

Demografi

Ved folketellingen i 2011 var det 166 239 innbyggere i distriktet, mot 161 098 i 2001. Den urbane befolkningen utgjør 21,05 % av befolkningen.
Barn i alderen 0 til 6 år utgjorde 11,83 % i 2011 mot 13,60 % i 2001. Antallet jenter i den alderen per tusen gutter er 970 i 2011 mot 985 i 2001.
Absolute Music 59

Absolute Music 59 er det 59. samlealbumet i den norske Absolute Music-serien og ble utgitt 30. mars 2009.
Fergie – The Dutchess

The Dutchess er et album av Black Eyed Peas-artisten Fergie i samarbeid med Black Eyed Peas. Dette er Fergies debutalbum som soloartist. Spesielt artisten will.i.am deltok som enten medsanger eller produsent på flere av sangene. Albumet ble gitt ut i september 2006. I 2008  hadde albumet solgt over 6 millioner eksemplarer. Fem singler fra albumet fikk topp fem-plasseringer på Billboard Hot 100 i USA.
HB «Teisten» (1970)

HB «Teisten» er en hydrofoilbåt bygget i 1970 for Hardanger Sunnhordlandske Dampskibsselskap. I tiden i HSD gikk båten gikk i rute mellom Bergen og Leirvik på Stord. Da den ble solgt i 1988 var den den siste hydrofoilbåten i HSD.
Dorsal

Dorsal (fra latin dorsum, rygg) er et begrep som brukes i anatomi, om noe som vender mot ryggen. Dorsal betyr det motsatte av ventral.
På truncus brukes dorsalt om noe som er i retning ryggen. For dyr som flyr, svømmer eller går på fire bein viser retningen oppover. For mennesker, og dyr som står oppreist, vil begrepet gjerne være synonymt med posteriort. På hånden brukes dorsalt om noe som er i retning håndryggen, eller håndbaken.
Ryggfinnen på en fisk blir også omtalt som dorsalfinne.
Stáloluokta

Stáloluokta er en sameby i Padjelanta nasjonalpark. Den er grunnlag for reindriften i området og utgjør basis for fisket i innsjøen Virihaure.
Padjelantaleden passerer gjennom Stáloluokta og i byen finnes en hytte for overnatting, samt to små butikker som sommerstid selger nødvendig utstyr samt samisk mat som bannock, tørket reinkjøtt og røkt fisk. Flera turoperatører tilbyr regulære helikopterturer til Stáloluokta fra Kvikkjokk eller Ritsem, noe som gjør byen til et utgangspunkt for mange vandrere. Sarek nasjonalpark ligger omtrent en dagsetappe fra Stáloluokta.
Konseptdiagram

Et konseptdiagram eller konseptkart er et grafisk verktøy brukt til å organisere og strukturere informasjon og kunnskap, og for å skildre forholdet mellom forskjellige konsepter.
Abram Arkhipov

Bakgrunn

Abram Arkhipov var født inn i en religiøs, russisk-ortodoks familie småbønder. Han forlot hjemstedet i 1877 for å begynne studier ved Moskvas skole for maling, arkitektur og skulptur. I Moskva kom han under innflytelse fra forskjellige russiske malere, blant annet Vasilij Perov, Vasilij Polenov og Vladimir Makovskij. 
I 1883 begynte Arkhipov å studere ved Det keiserlige kunstakademiet i St. Petersburg. Han oppholdt seg der i to år, før han returnerte til Moskva, hvor han fullførte kunststudiene sine.

Kunstner

Arkhipov ble med i kunstnerfellesskapet Peredvizjniki i 1889, og sluttet seg til Russlands Kunstnerforening i 1903.
Russiske kvinners liv er et tema som går igjen i kunstverkene hans. Noen av maleriene basert på ideretningen realismen, skildrer grusomme scener fra kvinners hverdag. Arkhipov malte også flere bilder av bondekvinner i landsens Russland. Han viser dem frem i livaktige, tradisjonelle kjoler og nasjonaldrakter. Akkurat som andre i Russlands Kunstnerforening malte Arkhipov jevnlig en plein air. Han reiste også til Nord-Russland og kysten av Kvitsjøen og malte scener derfra.
Arkhipov underviste ved Moskvas skole for maling, arkitektur og skulptur, der han tidligere hadde studert. Arkhipov meldte seg inn i «Kunstnerforbundet i det revolusjonære Russland» i 1924, og i 1927 ble han tildelt tittelen Folkets kunstner av Sovjetunionen.
Coeruleotaygetis periboea

Utseende

En middelsstor, mørk sommerfugl med avrundede vinger. Hos hannen er vingene, bortsett fra svarte spisser på forvingene, fiolett-blått skimrende. Hunnen er ensfarget mørkbrun på oversiden. Undersiden er brun med to mørkbrune tverrstreker og 5-6 øyeflekker langs ytterkanten av bakvingen.

Utbredelse

Arten er bare kjent fra Colombia.
Halvdanshaugen på Tingelstad

Halvdanshaugen på Tingelstad er en gravhaug på Hadeland Folkemuseum på Tingelstad i Gran kommune i Oppland. Haugen er 13 m i diameter og er ca. 1,75 m høy.
Ifølge antikvar Nicolay Nicolaysen skulle det ha stått en bautastein på toppen av haugen. Denne ble reist opp av Foreningen til Norske Fortidsminnemerkers Bevaring etter å ha ligget nede i lang tid. Bautaen har imidlertid siden forsvunnet. I dag står en kopi av Dynnasteinen på toppen av haugen.
Ifølge tradisjonen skal kroppsdeler av Halvdan Svarte være gravlagt i haugen, derav navnet. Navnet er imidlertid relativt moderne.
Risberget gravlund

Risberget gravlund på  Finnskogen ble opprinnelig innviet den 16. august 1857.
Grunnen på stedet inneholder mye fjell, hvilket gjør det problematisk med kistebegravelser. Det er imidlertid fylt på jord, og etter et par års stenging ble det åpnet igjen for kistebegravelser høsten 2006. Et klokketårn ble innviet 27. september 2009.
Vi talas!

Vi talas! er et musikkalbum med Dænsebændet, utgitt den 4. april 2011. For albumet fikk bandet prisen for Danseorkester under Spellemannprisen 2011.
Stefanusprisen

Stefanusprisen tildeles en person som har gjort seg særlig bemerket i kampen for tros- og livssynsfrihet spesielt og menneskerettigheter generelt. Prisvinneren avgjøres av en komité nedsatt av Stefanusalliansen og deles ut annethvert år (fra 2008). Selve prisen består av et kunstverk av Terje Grøstad eller Reidar Kolbrekk, et kunstdiplom av Petter Mohn og et pengebeløp til det arbeidet prismottakeren fronter. I 2018 var prissummen 10 000 euro. Stefanusprisen ble første gang utdelt i 2005.
Kurt Held

Liv

Kurt Kläbers far var håndverksmester. Han selv gikk i lære som blikkenslager, ble som ung mann medlem av Wandervogel-bevegelsen, deltok som soldat i første verdenskrig og ble etter krigen medlem av KPD. I 1924 ble han gift med forfatterinnen og eventyrfortellersken Lisa Tetzner. Sammen med henne reiste han meget i Tyskland. Han virket som arbeider, forfatter, lektor og redaktør i tidsskrifter og forlag, og offentliggjorde dikt og romaner.
Etter riksdagsbrannen ble han som kjent kommunist fengslet, men ble løslatt med hjelp fra sin kone. Etter løslatelsen flyktet ekteparet til Sveits, hvor Kläber fikk bli mot å ikke offentliggjøre noen skrifter. På grunn av stalinismen brøt han i 1938 med KPD. De harde betingelsene under eksilet, helseproblemer og tapet av sine illusjoner om kommunismen og dermed sin mangeårige verdensanskuelse førte til en psykisk krise. For å ha noe å gjøre hjalp han sin kone, som fremdeles skrev barnebøker.
Snart begynte han å like denne virksomheten, og skrev flere barnebøker. Spesielt Die Rote Zora und ihre Bande ble en stor internasjonal suksess. På grunn av skriveforbudet i Sveits brukte han pseudonymet Kurt Held, som han idag er mest kjent under. På grunn av sin suksess som barnebokforfatter oppnådde han en beskjeden velstand, og sammen med sin kone ble han etter krigen sveitsisk statsborger og ble boende i Sveits.

Kunstnerisk verk

Kläbers første dikt regnes som ekspresjonistisk-pasifistiske. Senere var hans forfattervirksomhet tvers igjennom preget av hans kommunistiske innstilling, og kan betegnes som arbeiderlitteratur. Barne- og ungdomsbøkene offentliggjort under eksilet i Sveits etter hans brudd med kommunismen utmerker seg med en sosialkritisk holdning, bestrebelsen om et solidarisk samliv mellom barn og ungdommer og med de voksne, og en tematisering av sosiale «outsidere» i et språk ungdommer kan forstå.
Andy Khachaturian

Ontronik "Andy" Khachaturian spilte trommer i System of a Down fra 1994-1997, men sluttet etter en skade i hånden. Han har også tidligere vært vokalist i The Apex Theory, men synger nå i bandet VoKee.
What's on Your Mind?

«What's on Your Mind?» er single nummer to fra albumet Madrugada, som også er bandets navn. 
Den ble sluppet 31. mars 2008 og nådde 10.-plass på «VG-lista». Singlen inneholder også «Local Norma Jean» og videoen til albumets første single, «Look Away Lucifer».
GramArt

GramArt (forkortelse for Grammofonartistenes Forening) er en interesseorganisasjon for norske musikkartister. Organisasjonen ble stiftet i 1989 med blant andre Arne Bendiksen som initiativtaker og organisasjonens første formann i perioden 1989 til 1997.
Organisasjonen har rundt 3500 medlemmer innen ulike musikksjangre og har som formål å styrke norske artisters politiske, juridiske og økonomiske rettigheter. Daglig leder er Elin Aamodt, mens Harald Sommerstad fra Minor Majority ble valgt til styreleder i 2009.
GramArt administrerer og deler ut Bendiksenprisen. Prisen er på 100 000 kroner som bevilges årlig av kulturdepartementet. Prisen ble opprettet i 2009 og delt ut første gang i 2010.
I perioden 2004 til 2006 delte GramArt ut hedersprisen Gullmikrofonen. Ifølge statuttene skulle prisen gå til «artister som har betydd spesielt mye for norsk musikkliv, og som har satt standarden innenfor sin sjanger». Vinneren mottok en statuett og et beløp som varierte fra 10 000 til 40 000 kroner. Prisen gikk til Bertine Zetlitz (2004), Madrugada (2005) og Åge Aleksandersen (2006).
Auxicerus

Utseende

Ganske små (7–13 millimeter) hjortebiller. Kroppen er mer eller mindre tett kledt med skjell som kan være brunlige eller mer eller mindre metallskinnende. Hannens hode er noe utvidet, med en hornbrille-lignede utvekst foran hvert fasettøye, kjevene er moderat til kraftig forstørret, mer eller mindre sigdformede.

Utbredelse

Slekten er utbredt i Andesfjellene i Peru og Bolivia.
Med et mulig unntak av A. platyceps er de regnet som ganske sjeldne.
Skjærsholmane

Skjærsholmane er et fergested i Stord kommune i Hordaland. 
Skjærsholmane fergekai knytter sammen fylkesvei 544 med Ranavik i Kvinnherad som en del av fergestrekningen Ranavik–Skjersholmane, og Borgundøya som fylkesvei 62 med fergestrekningen Fjelberg-Sydnes-Utbjoa-Skjersholmane
Her finnes også en kafé, marina med 75 båtplasser, samt kort vei til Alnavågen (badeplass og turområde).
National Cyber Security Centre (Irland)

National Cyber Security Centre (engelsk) eller Foireann Freagartha Éigeandála Ríomhaire (irsk) er et senter for datasikkerhet underlagt det irske departmentet for kommunikasjon, energi og naturressurser. Senteret har til oppgave å sikre offentlige datasystemer og -nettverk, bidra til sikring av kritisk infrastruktur og bistå bedrifter og virksomheter i å beskytte seg mot dataangrep.
Senteret ligger i Dublin.
Sagging

Sagging (uttales vanligvis sægging) er en buksemote, der buksene henger så langt nede rundt hoftene eller låra at underbuksene blir synlige. Verbet «å sagge» vil si å la buksene henge løsere omkring livet og ned på hoftene og rumpa. Bukselinningen henger da omkring 5 cm eller mer lavere enn normalt slik at buksebaken blir sidrumpet og sekkformet og underbuksene synlige. Motefenomenet oppstod i USA på 1990-tallet i blant annet skater- og hiphopmiljøer. Sagging gjelder ofte side eller vide olabukser, som også kan bæres med belte.

Historie

Moten skal ha oppstått i amerikanske fengsler. Der var belter forbudt fordi de innsatte kunne bruke dem som våpen eller til å henge seg i. Det har ofte blitt hevdet at sagging ble brukt som hemmelig signal om at fanger som sagget åpenlyst, ville ha sex, men dette er en myte. Løslatte skal ha tatt med seg skikken utenfor fengslet der den ble tatt i bruk av hiphopartister på slutten av 1980-tallet, særlig innen gangster rap, som et uttrykk for frihet og opposisjon til det etablerte samfunnet.
Derfra utviklet bæremåten seg til en mer generell trend blant ungdom.
Adélie Land

Geografi

Adélie Land utgjøres av sektoren mellom 136° og 142° østlig lengde og sør for 67° sørlig bredde. Mesteparten av området, som dekker et areal på 432 000 km², er dekket av is året rundt. Området grenser til Wilkes Land i vest og George V Land i øst.
Området er stort sett ubebodd, bortsett fra forskerne på Dumont-d’Urville-stasjonen og forvaltes direkte fra Frankrike som en del av De franske sørterritorier (T.A.A.F.).

Historie

Området ble oppdaget 21. januar 1840 av franskmannen Jules Dumont d'Urville som oppkalte området etter sin hustru. I 1912 ble Adélie Land-meteoritten oppdaget under en ekspedisjon av Frank Bickerton som det første meteorittfunn i Antarktis.
Jenny Johansson

Karriere

Johansson tok to sølvmedaljer i VM i Tammerfors i 2001, på VM.historiens siste kortdistanse og på stafetten. Året etter ble det sølv og bronse i sveitsiske Rapperswil. På hjemmebane i Västerås i 2004 ble det ingen individuelle medaljer for Johansson, men sammen med Gunilla Svärd og Karolina A. Højsgaard tok hun gull på stafetten for hjemmenasjonen. I 2000 ble hun europamester på kortdistanse i ukrainske Truskavets, da hun gikk helt til topps foran Simone Luder.
Johansson har vært med på å vinne orienteringsverdens største klubbstafett, Venla, hele fire ganger med sin klubb Ulricehamns OK. Seirene i stafetten kom i 2004, 2005, 2006 og 2009. Kun Simone Niggli med sine fem seire har flere seire i Venla-stafetten.
Charoides

Utseende

Middelsstore, brunlige trebukker. Dekkvingene har markerte, utsående, rettvinklede "skuldre". Antennene er omtrent så lange som kroppen. Pronotum er trapesformet uten pigger på kantene.

Utbredelse

Slekten er vidt utbredt i Mellom- og Sør-Amerika.
Urðafjall

Urðafjall (817 moh.) er et fjell på Kunoy på Færøyene.
Fjellet er det femte høyeste på Kunoy og Færøyenes åttende høyeste.
Gassmaske

En gassmaske er en maske som brukes til å beskytte brukeren mot forurensing i lufta, samt giftige materialer. Masken former en forsegling rundt munn og nese, men kan også beskytte øyne og hud. Den mest vanlige varianten i dag er gassmasker med kullfilter.
Romsdal Folkeblad

Romsdal Folkeblad var en arbeiderpartiavis som utkom daglig i Molde fra 1928 til den gikk konkurs i 1987. Opplaget lå i underkant av 5000.
Olav Oksvik var en av de sentrale i arbeidet med å få igang avisen. Folkebla' ble stanset av nazi-styret under okkupasjonen under andre verdenskrig, mens konkurrenten Romsdals Budstikke kom ut under nazikontroll. Redaksjonen lå på 1970-tallet i Folkets Hus i Molde sentrum, men ble flyttet til moderne lokaler i mer perifere Årødalen rundt 1980. Fra slutten av 1970-årene tok Romsdals Budstikke fullstendig overtaket i den lokale opplagskrigen, og Folkebladet stengte dørene i 1987.
Lorentz Johannsen

Liv og virke

Han vokste opp i Slesvig, som den gangen var i personalunion med Danmark, som sønn av landmann Johann Petersen og Sophie Maria Lorentzdatter. I likhet med mange andre sønderjyder på 1600-, 1700- og 1800-tallet utvandret han til Trondhjem for å drive handel. Handelspatrisiatet i Søgaden var dominert av sønderjyske familier. Da Johannsen kom til byen, ble han således ansatt hos en annen sønderjyde, Hans Carl Knudtzon. Hans handelshus, Hans Knudtzon & Co., var et av byens ledende handelshus med en rekke handelsskip, eierinteresser i kobberverk og industri, eksport av fisk, kobber og trelast til utlandet, og import av korn, salt og annet. Johannsen giftet seg i 1801 med Knudtzons datter, Magdalena Boletta, men hun døde to år senere. I 1804 giftet han seg på nytt med hennes søster, Sarah Marie Knudtzon. Begge ekteskapene var barnløse.
Lorentz Johannsen fikk borgerbrev som kjøpmann i 1804 og ble tatt opp med medeier i svigerfarens handelshus i 1805. Da svigerfaren døde i 1823, ble Johannsen firmaets sjef. Johannsen var britisk og nederlandsk visekonsul i Trondhjem.
Johannsens ettermæle er særlig knyttet til hans innsats for det norske bank- og pengevesenet før og etter 1814. Han deltok på bankmøtet i 1813/1814. Han var fra 1821 medlem av representantskapet i Norges Bank, som på den tiden hadde sitt hovedkontor i Trondhjem. Han ivret for å etablere Trondhjems Børs, noe som ble virkelighet i 1819, og satt i børs- og handelskomiteen 1819–1820 og 1823–1824. Lorentz Johannsen og Jacob Roll var de viktigste fødselshjelperne til Trondhjems Sparebank, som ble etablert i 1823, og Johannsen var medlem av bankens direksjon (styre) frem til sin død.
I årene 1817–1819 var Johannsen «de eligerte menn» i Trondhjem, en borgerrepresentasjon som bestod nesten utelukkende av grossistene i Søgaden, og som blant annet hadde i oppgave å anvise byens utgifter. Johannsen var stortingsmann for Trondhjem 1818–1823 og satt i budsjett- og desisjonskomiteen. Han «deltok i forberedelsene av de store finanssakene som måtte gjennomføres etter at Norge ble selvstendig, blant annet avviklingen av låne- og diskontokassen, det økonomiske oppgjøret med Danmark, statslånet av 1822 og bevilgninger til oppføringen av Det kongelige slott». Han var også varamann til Stortinget 1827–1832, men behøvde ikke å møte.
Tyrkvisjonens sangkonkurranse 2019

Bakgrunn

Konkurransen skulle, ifølge arrangørene, vært arrangert i Tyrkia i begynnelsen av oktober, men uoffisielle kilder har senere antydet at den vil bli arrangert i desember. Landets hovedstad, Ankara, og Antalya er offentliggjort som mulige arrangørbyer. Den 12. desember 2018 offentliggjorde TMB TV en video på sine Facebook-sider som indikerer at konkurransen vil bli avholdt i Ankara i 2019, uten at nærmere dato har blitt offentliggjort.

Deltakere

De første åtte deltakerne i konkurransen ble offentliggjort 2. mai 2018. De påfølgende dagene ble det offentliggjort flere deltakere, og per 2. juni er antallet steget til 27. En rekke av årets deltakere var artister som opprinnelig ble valgt i de ulike landene og regionene til å delta i 2015 eller i 2016. Hellas, Latvia, Moldova, Nederland, Polen, Stavropol, Sverige, Tadsjikistan og Østerrike er ment å skulle debutere i Tyrkvisjonens sangkonkurranse i 2018. Det har kommet indikasjoner på at også Belgia, Tsjuvasia, Ungarn og kumykene skal debutere i årets konkurranse.
Speleologi

Speleologi er den vitenskapelige disiplinen som dreier seg om ulike aspekter ved grotter, deriblant grottedannelse, sedimenter i grotter, kjemi vedrørende kalksteinsoppløsning osv.
Ved Universitetet i Bergen er det et eget studieemne i speleologi.
Jakob IV av Skottland

Bakgrunn

Han var sønn av Jakob III og Margrete av Danmark, og skal ha blitt født på Stirling Castle. Hans far falt i slaget ved Sauchieburn, eller han ble myrdet noen timer etter slaget, den 11. juni 1488.
Libra (tidsskrift)

Libra tidsskrift for antroposofi er et tidsskrift som omhandler antroposofien og Rudolf Steiners livsverk som en kulturimpuls i vår tid, med utgangspunkt i aktuelle temaer innenfor vitenskap, kunst, religion og samfunnsliv. Tidsskriftet ble startet opp i 1972 av Sophus Clausen og Leif Wærenskjold. Tidsskriftet har utgangspunkt i antroposofiens menneskebilde ønsker Libra å bidra til dagens kultur- og livssynsdebatt. Tidsskriftet ser seg selv som en publikasjon i spenningsfeltet mellom en naturvitenskapelig verdensanskuelse med en materialistisk orientering og de mange tilbud fra okkultismens "supermarked". Tidsskriftet utkommer fire ganger i året og selges blant annet i Antropos forlag og bokhandel.
Tolv unge menn

Tolv unge menn (engelsk: The Twelve and the Genii) er en engelsk barnebok fra 1961, skrevet av Pauline Clarke. Den er utgitt i USA med tittelen The Return of the Twelves. Den norske utgaven er oversatt av Guri Vesaas, og utkom på Samlaget i 1967.
Boktittelens tolv er leketøyssoldater utskåret i tre, som på 1820-tallet var eid av de fire kjente Brontë-barna, og som kan bli levende når de er i kontakt med utvalgte levende mennesker, som de regner som sin genii. Søsknene Max og Jane i nåtid finner trefigurene på loftet i sitt hjem, en gård i Yorkshire. 
Handlingen omfatter både oppdagelsen av soldatene, deres ulike personligheter, trusler fra utenlandske oppkjøpere og soldatenes farefulle vandring fra Max og Janes hjem til trygghet i Brontë-museet i Haworth.
Boka mottok Carnegie Medal in Literature i 1962, Lewis Carroll Shelf Award i 1963 og Deutscher Jugendliteraturpreis i 1968.
Erobringen av York Factory

Erobringen av York Factory (1694) var en av konfliktene i Kong Vilhelm-krigen ved Hudsonbukta. I 1686 marsjerte Pierre Le Moyne d'Iberville over land fra Quebec og erobret alle de engelske handelsstasjonene ved James Bay. Engelskmennene hadde da bare York Factory tilbake, som var for langt borte og bare tilgjengelige sjøveien. I 1688 startet  Kong Vilhelm-krigen og det var vanskelig å få tak i skip. I 1690 prøvde Iberville å ta York Factory men ble drevet bort av et større engelsk skip. I 1694 ga guvernør Frontenac ham kommando over  fregattene «Salamandre» og «Polene». Iberville nådde Nelson River den 14. september. Fortet ble beleiret og den 14. oktober overga det seg. 
Av de 53 mennene som overga seg var Henry Kelsey. Stasjonen fikk det nye navnet Fort Bourbon. Siden det var sent på året måtte både franskmennene og fangene deres overvintre der. Da isen brøt opp hadde mange på begge sider omkommet av skjørbuk. Iberville ventet, og håpet på å kapre de årlige engelske forsyningsskipene. I september hadde de ennå ikke kommet, så han forlot de 70 mann ved fortet og seilte til La Rochelle med den verdifulle pelslasten.
Seieren til Iberville ingen betydning. Året før, i 1693, hadde engelskmennene gjenerobret Fort Albany syd i James Bay. Ti måneder etter Iberville reiste engelskmennene fra York Factory.
Skeiðará

Skeiðará er en relativt kort elv på Island. Den er 30 km lang og har sitt utspring ved Skeiðarárjökull, en av de sørlige armene til Vatnajökull sør på Island.
Til tross for at den er kort har den et dårlig rykte, særlig på grunn av de mange farlige jökulhlaupene som oppstår i elven.
Før Skaftafell nasjonalpark har Skeiðará dannet Skeiðarársandur, en svart slette av lavasand og aske med mange små bekker som dekker hele området mellom nasjonalparken og sjøen (om lag 40 km lang og 5–10 km bredt). Det siste store jökulhlaupet fant sted i 1996 og ødela deler av ringveien. Den 880 meter lange brua over elva ble ødelagt av flytende isblokker på størrelse med hus. Da flommen var på sitt høyeste hadde elven en vannføring på 45 000 m³/s. Ingen personer ble skadd siden flommen var varslet av forskere som nøye overvåket vulkanen Grímsvötn under Vatnajökull, som skapte flommen etter utbruddet sitt.
Breviar

Breviar eller breviarium (fra latin brevis: «kort», breviarium, «sammendrag») er en katolsk bok som inneholder tekstene for tidebønn. I utvidet forstand kan ordet brukes (tilbakevirkende) om andre gamle kristne trossamfunns tilsvarende eller lignende bønnesamlinger.
Det katolske breviar utviklet seg etter hvert som det ble flere munker og klerikere som ikke kunne delta i klostrenes fellesbønn fordi deres oppgaver var av en slik karakter at de måtte oppholde seg annetsteds på dagtid (eller enda lengre) enn i slike fellesskap. De måtte da få med seg noe som de kunne støtte seg til når de privat oppfylte denne forpliktelse.
Etymologien av det latinske opphavet antyder at allerede fra gammel tid ble det brukt en sammentrengt, til dels forkortet samling med bønner, skriftstykker og lignende. Til tross for betegnelsen ble disse etter hvert lange, og pave Gregor VII fikk dem forkortet til Breviarium Romanum i 1074, som man i de påfølgende århundrer søkte å gi ensgyldighet, uten at det lyktes. Enheten ble først gjennomført ved pave Pius V som i 1568 utga den reviderte Breviarium Romanum, som senere fikk nye revisjoner i 1602 og 1631.
Et breviar består av fire deler, en for hver av de fire årstidene; hver av disse avsnitt er også inndelt i fire deler: Psalterium, salmer for de sju ukedagene; Proprium de tempore for kristusfestene; Proprium de sanctis for helgenfesterne; Commune sanctorum for de fester der ikke har særlige bønneformularer. Dertil kommer enda flere tillegg: bønner til jomfru Maria og for de avdøde, bodssalmene, bordbønn, reisebønn og lignende. Også den gresk-katolske kirke har sitt breviar, men som kalles horologion (gresk: Ὡρολόγιον, timenes bok).